open-index/open-wikipedia-markdown huggingface dataset:
Dan Jansen

**Daniel E. (Dan) Jansen** (s. 17. kesäkuuta 1965 West Allis, Wisconsin) on yhdysvaltalainen, sprinttimatkoille erikoistunut pikaluistelun olympiavoittaja. Hän voitti kultaa kahdeksannessa, viimeisessä olympiakilpailussaan epäonnistuttuaan monesti aiemmin suosikkiasemassa ollessaan.

Dan Jansen aloitti siskonsa Janen inspiroimana pikaluistelun nuorena Wisconsinissa. Hän rikkoi 16-vuotiaana nuorten maailmanennätyksen 500 metrillä ja osallistui pari vuotta myöhemmin ensimmäisiin olympialaisiinsa Sarajevossa, joissa hän sijoittui 500 metrillä neljänneksi 0,16 sekunnin päähän pronssimitalista sekä 1&nbsp;000 metrillä 16:nneksi.

Calgaryssä 1988 Jansen oli suurimpia ennakkosuosikkeja sprinttimatkoille, sillä hän oli voittanut sprinttiluistelun maailmanmestaruuden vain viikkoa aiemmin. Kilpailupäivänä hän sai puhelimitse tiedon, että hänen Jane-siskonsa oli kuolemaisillaan leukemiaan. Alle kolme tuntia puhelun jälkeen sisar kuoli. Dan Jansen sai tiedon kuolemasta ja viisi tuntia myöhemmin hän starttasi 500 metrin kilpailuun mutta kaatui ensimmäisessä kaarteessa. Neljä päivää myöhemmin myös 1&nbsp;000 metrin kilpailu päättyi Jansenin osalta kaatumiseen.

Vuoden 1992 talviolympialaisiin Albertvillessä Jansen lähti jälleen yhtenä suosikeista tehtyään vuotta aiemmin 500 metrillä uuden maailmanennätyksen. Hän jäi kuitenkin 500 metrillä neljänneksi 0,20 sekunnin päähän pronssimitalista ja väsähti 1&nbsp;000 metrillä voimakkaan alun jälkeen 26:nneksi.

Vuonna 1994 Jansen voitti toisen sprinttimaailmanmestaruutensa. Lillehammerin talvikisoissa hän horjahti pahasti 500 metrin kilpailun viimeisessä kaarteessa ja jäi kahdeksanneksi, vaikka oli viimeisten kahden vuoden aikana ollut ainoa luistelija, joka oli onnistunut alittamaan tuolla matkalla 36 sekunnin rajan. Toisella matkallaan, 1&nbsp;000 metrillä Jansen ei enää ollut suosikki, sillä kuusi hänen vastustajistaan oli luistellut aiemmin paremman ajan kuin hän. Tämän päätösmatkansa Jansen aloitti 12&nbsp;000 katsojan edessä maailmanennätysvauhtia mutta horjahti toiseksi viimeisessä kaarteessa, joutui ottamaan tukea jäästä ja oli lähellä kompastua ratamerkkiin. Hän pääsi kuitenkin maaliin maailmanennätysajassa 1.12,43 ja voitti kultaa 0,29 sekuntia valkovenäläistä Igor Železovskia nopeampana. Riemuitsevan yleisön tunteista kertoo Lillehammerin kisojen virallinen raportti: *At the moment there were no Norwegians, Dutch, Americans or people of other nationalities among the spectators, only fans of Dan Jansen*. Jansen omisti mitalinsa siskolleen ja kiersi palkintojenjaon jälkeen kunniakierrosta sylissään siskonsa mukaan Janeksi ristitty 8,5 kuukauden ikäinen tyttärensä.

Nykyään Jansen toimii NBC:llä pikaluistelukommentaattorina. Hän on perustanut *Dan Jansen Foundationin* (Dan Jansen säätiö) siskonsa muistoksi. Säätiön tarkoituksena on leukemian vastainen taistelu.

## Lähteet

* 
* 

### Viitteet

## Aiheesta muualla
*
ITC New Baskerville

**ITC New Baskerville** on kirjaintyyppiperhe, joka on moderni tulkinta John Baskervillen (1706–1775) vuonna 1762 suunnittelemasta kirjaintyypistä. 

## Historiaa
Alkuperäinen kirjaintyyppi on luokiteltu siirtymäkauden antiikvaksi ja sen on sanottu myös olleen aikansa suosituin. ITC New Baskervillessä on samoja piirteitä vieläkin. 

### Tunnistaminen
Siirtymäkauden antiikvat tunnistaa parhaiten siitä, että niissä on aikaisempiin verrattuna suurempi kontrasti, akseli on suora tai melkein suora ja päätteet ovat hieman suoremmat ja ohuemmat. Useimmissa on myös loiva tai loivahko päätteiden liitos. kirjaintyypin tunnistaa parhaiten E-, g-, G- ja Q-kirjainten yksityiskohdista.

### Luettavuus
ITC New Baskervillea on, kuten alkuperäistä Baskervillea, helppo lukea ja sen sanotaan olevan myös houkutteleva lukijoille. Se oli suunniteltu alun perin kirjoja varten. Tällä on vahva linkki John Baskervillen taustan kanssa. Alkuperäistä Baskervilleä arvosteltiin Englannissa huonosta luettavuudesta ja sen pelättiin jopa olevan näölle haitallinen. Sen sijaan Ranskassa ja Yhdysvalloissa se sai hyvän vastaanoton. Todella suosituksi se tuli 1900-luvun alussa ja on siitä asti pitänyt vahvan asemansa. Kirjaintyyppi oli omana vuosisatanaan runsaan plagioinnin kohteena, joka myös osittain kertoo sen suosiosta. Ei ole ihme, että fontti on edelleen hyvin suosittu, joskin sen lisääntynyt kontrasti saattaa häiritä joitain lukijoita.

## Suunnittelija ja julkaisija

ITC New Baskervillen julkaisija on Linotype Design Studio ja se julkaistiin vuonna 1982. 

Kirjaintyypin suunnittelivat John Baskervillen mallin mukaan Matthew Carter ja John Quaranda vuonna 1978. Matthew Carter suunnitteli samana vuonna myös toisen fontin samaan perheeseen, Baskerville Greek. Hänet on myös mainittu useimmin ja ensimmäisenä kun puhutaan ITC New Baskervillen suunnittelijoista.

Samana vuonna kuin ITC New Baskerville julkaistiin, se siirtyi myös ITC:n (=International Typeface Corporation) kokoelmaan, jolla on myös oikeudet fonttiin. Nykyään se on saatavana näiden lisäksi ainakin Bertholdin ja Monotypen versioina, joista jälkimmäinen on lähimpänä alkuperäistä Baskervilleä.

## Muodot

Kirjaintyypistä on useita erilaisia leikkauksia: roman, lihavoitu, kursivoitu ja kahden jälkimmäisen yhdistelmä sekä kapiteelit.

## Käyttö

Kirjaimet vievät myös jonkin verran tilaa ja vaativatkin melko suuren palstaleveyden. Nykyään sitä käytetään useimmin lehdissä, kirjasissa ja kirjoitelmissa.

## Aiheesta muualla

* Linotypen kirjoitus Matthew Carterista http://www.linotype.com/7-346-7/matthewcarter.html 
* Osta kirjaintyyli koneellesi http://www.linotype.com/749/itcnewbaskerville-family.html?PHPSESSID=f02d1cac560265039c2a50040e7f1c0c
Acid2

**Acid2** on Web Standards Projectin suunnittelema testi, jonka avulla voidaan tunnistaa selaimissa olevia esitysvirheitä. Se on päivitetty versio vanhasta vuoden 1997 Acid1-testistä.

Acid2 hyödyntää tiettyjä HTML:n ja CSS:n ominaisuuksia. Tarkoituksena on näyttää selkeästi, miten viallinen selain käyttäytyy kohdatessaan tällaista koodia. Acid2-testin tulisi näkyä oikein jokaisessa selaimessa, joka noudattaa W3C:n HTML- ja CSS 2.0 -määrityksiä. Jos selain ei tue kaikkia testissä käytettyjä ominaisuuksia täydellisesti, testikuva ei muodostu oikein.

Jos Acid2 tulostetaan oikein, lopputuloksena on hymiö. Yksikään selain ei pystynyt näyttämään kuvaa oikein, kun testi julkaistiin. Toistaiseksi ainoat testin läpäisseet selaimet ovat Safari, Konqueror, iCab, Prince, Google Chrome, Opera 9,RockMelt, Internet Explorer 8 beta ja Mozilla Firefox 3.0.

Mozilla Firefox ei läpäissyt testiä pitkään aikaan, mikä johtui pitkästä siirtymäajasta Gecko 1.8:sta uudempaan Gecko 1.9:ään.

Vaikka Microsoft on viime aikoina parantanut Internet Explorerin CSS-tukea, se on ilmoittanut, että kehittäjät eivät koe Acid2-testin läpäisemistä tärkeäksi tavoitteeksi. Tämän johdosta Internet Explorer 7.0 ei läpäise Acid2-testiä. Internet Explorer 8:n on sitä vastoin ilmoitettu läpäisevän testin jo selaimen beetavaiheessa, mutta vain kun testi on alkuperäistesti, eikä kopio testistä. Tämä johtuu IE:n tavasta tehdä *cross-domain*-turvatarkistukset, joita kopioidut testit eivät läpäise.

## Katso myös
* Acid3

## Lähteet

## Aiheesta muualla

* Acid2 Browser Test
Florentino Pérez

**Florentino Pérez Rodriguez** (s. 8. maaliskuuta 1947 Madrid, Espanja) on espanjalainen liikemies ja jalkapalloseura Real Madridin puheenjohtaja sekä entinen poliitikko. Hän on Espanjan kuudenneksi rikkain henkilö.

Pérez valittiin Real Madridin puheenjohtajaksi vuonna 2000. Hän nosti taktisilla liikkeillään seuran taloudellisesta ahdingosta maailman varakkaimmaksi jalkapalloseuraksi. Pérez loi pelaajakaupoissa käsitteen ”Zidanes y Pavones”, jolla viitattiin huippupelaajien hankintaan (Zinédine Zidane) ja voimakkaaseen panostamiseen omaan juniorityöhön (Paco Pavón). Pérez erosi Real Madridin johdosta 27. helmikuuta 2006 seurassa ilmenneiden sisäisten ongelmien johdosta. Pérezin seuraajan Ramón Calderónin kausi päättyi niin ikään eroamiseen tammikuussa 2009, ja Pérez teki paluun puheenjohtajaksi kesäkuussa 2009 ilman vastaehdokkaita.

Pérez on tullut tunnetuksi myös ison perheyrityksensä ja italialaisen jalkapalloseura Parman osaomistajana. 

## Lähteet
* 

### Viitteet

## Aiheesta muualla
Pirmin Zurbriggen

**Pirmin Zurbriggen** (s. 4. helmikuuta 1963 Saas-Almagell, Sveitsi) on sveitsiläinen uransa lopettanut alppihiihdon olympiavoittaja ja maailmanmestari. Hän oli aikansa menestyneimpiä alppihiihtäjiä neljällä maailmancupin voitollaan.

Zurbriggen osallistui Calgaryn olympialaisissa 1988 kaikkiin viiteen alppilajiin. Mitalikorokkeella hän nousi voittajana syöksylaskussa ja pronssimitalistina suurpujottelussa. Lisäksi hän sijoittui viidenneksi supersuurpujottelussa ja seitsemänneksi pujottelussa. Alppiyhdistetyssä hän laski ulos radalta toisessa pujottelussa.

Zurbriggen on yksi niistä viidestä miehestä, jotka ovat voittaneet maailmancupissa vähintään kerran osakilpailun jokaisessa viidessä lajissa. Hän voitti kokonaiskilpailun maailmancupin kausina 1983–1984, 1986–1987, 1987–1988 ja 1989–1990. Lisäksi hän voitti kolmesti suurpujottelun, neljästi supersuurpujottelun, kahdesti syöksylaskun ja kolmesti alppiyhdistetyn maailmancupin. Maailmanmestaruuskisoista Zurbriggenillä on yhdeksän mitalia, joista neljä on kultaista.

## Lähteet
Yvonne van Gennip

**Yvonne van Gennip** (s. 1. toukokuuta 1964 Haarlem, Alankomaat) on alankomaalainen pikaluistelija ja kolminkertainen olympiavoittaja Calgaryn kisoista 1988.

Van Gennip loukkasi jalkansa, ja se leikattiin vain kaksi kuukautta ennen Calgaryn olympialaisia. Itä-Saksan naiset olivat suuria suosikkeja pitkillä matkoilla, mutta van Gennip yllätti heidät. Hän teki 3&nbsp;000 ja 5&nbsp;000 metrillä maailmanennätysajat 4.11,94 ja 7.14,13 sekä voitti kultaa myös 1&nbsp;500 metrillä ajalla 2.00,68. Neljä vuotta aiemmin van Gennip sijoittui Sarajevon olympialaisissa 3&nbsp;000 metrillä viidenneksi, 1&nbsp;000 metrillä kuudenneksi ja 1&nbsp;500 11:nneksi. Neljä vuotta suurmenestyksensä jälkeen Albertvillen olympialaisissa 1992 hän sijoittui 3&nbsp;000 metrillä kuudenneksi ja 1&nbsp;500 metrillä hänet hylättiin.

Yleisluistelun MM-kilpailuissa van Gennip voitti kolme mitalia: hopeaa Skienissä 1988 sekä pronssia West Allisissä 1987 ja Lake Placidissä 1989. Lisäksi hän sijoittui neljänneksi vuosina 1985 ja 1986 sekä viidenneksi vuonna 1991. EM-kilpailuissa hän saavutti hopeaa vuosina 1985, 1986 ja 1987 sekä pronssia vuosina 1988 ja 1991. Vuonna 1992 hän sijoittui neljänneksi ja vuonna 1989 viidenneksi. Nuorten sarjassa hän saavutti MM-hopeaa vuonna 1982 ja MM-pronssia vuonna 1981.

Calgaryn olympialaisten kahden maailmanennätyksensä lisäksi van Gennip luisteli maaliskuussa 1987 Heerenveenissä 3&nbsp;000 metrin maailmanennätyksen 4.16,85 sekä 5&nbsp;000 metrin ME-ajan 7.20,36. Maaliskuussa 1988 hän luisteli Heerenveenissä arvokisaohjelmaan kuulumattomalla 10&nbsp;000 metrillä maailmanennätyksen 15.25,25.

## Lähteet

## Aiheesta muualla

*
Jessica Julin

**Jessica Julin** (s. 6. joulukuuta 1978 Tampere) on suomalainen entinen jalkapalloilija ja nykyinen jalkapallovalmentaja. Hän kuului Suomen maajoukkueen runkopelaajiin. Hän oli pelipaikaltaan keskikenttäpelaaja.

Julin debytoi maajoukkueessa 10. maaliskuuta 1997 Norjaa vastaan pelatussa ottelussa. Hän pelasi EM-kisoissa 2005, joissa Suomi selviytyi välieriin. Hän saavutti neljäntenä suomalaisena naisjalkapalloilijana sadan maaottelun rajan 7. toukokuuta 2008 ottelussa Islantia vastaan.

Julinin ura on kulkenut Pietarsaaren FC Unitedista Ruotsiin Umeå IK:n ja Göteborgs FC:n kautta Solna AIK:hon, jossa hän on toiminut joukkueen kapteenina. Hän on edustanut myös Pietarsaaren Intoa, FF Jaroa, GBK:ta ja yhdysvaltalaista yliopistojoukkuetta South Carolina Game Socksia.

Jessica Juhlin on toiminut vuodesta 2012 valmentajana Ruotsin Falkenbergissä sikäläisessä kakkosdivisioonaseurassa IF Böljan. Tätä ennen hän toimi kakkosvalmentajana Damallsvenskanin Jitexissä.

## Lähteet

## Aiheesta muualla
*Julin Umeå IK:n sivuilla 
*Julinin haastattelu Umeå IK:n sivuilla 
*Julin Etelä-Carolinan yliopiston sivuilla
Tulipora

**Tulipora** on tulentekoon käytettävä väline. Tuliporaa käytettäessä kahta puukappaletta toisiaan vasten nopeasti hankaamalla voidaan saada kitkan avulla aikaan niin suuri lämpötila, että sytykkeet syttyvät. Tulipora koostuu kaaresta, siihen kiinnitetystä narusta, kämmenkappaleesta, tylppäpäisestä puikosta sekä aluspuusta.

Ernest Thompson Seton kuvaa tuliporan käytön yksityiskohtaisen tarkasti kirjassaan *[[Kaksi partiopoikaa]]*.  Kirjassa on jopa mittatarkat piirrokset tuliporan rakenteesta. Hänen mukaansa puuksi sopivat haapa eli pumpulipuu tai palsamipihta (Setonin tekstissä palsamikuusi).  

Hän suosittelee nahkaista nyöriä kestävimpänä.

Tulen sytyttäminen tuliporalla kestää Setonin mukaan noin 15 minuuttia. 

Hän suosittelee, että sytykkeenä käytettäisiin kuivaa taulaa ja kuivasta punasetristä hangattua putua, jotka ovat hyvin tulenarkoja. 

## Lähteet
* How To Make Fire With A Pump Drill - Air Tool Guy (englanniksi)

## Aiheesta muualla
*Partio: Nuotio syttyy ilman tikkuja s. 3/3 (pdf)
Istumaterveys

**Istumaterveys** on monitieteinen näkökulma istumiseen yhteydessä oleviin psyko-fyysisiin tekijöihin. Ergonomia on tieteenala, joka sisältää istumiseen liittyviä kysymyksiä tuloksellisuuden näkökulmasta. Keskeistä istumaterveyden kannalta on kiinnittää huomiota istumisen määrään ja olosuhteisiin. Erilaiset perusteet ja tavat istua johtavat erilaisiin seuraamuksiin. Nykyaikainen elämänmuoto pakottaa istumaan huomattavan paljon, mihin ihmisen keho ei ole sopeutunut. Näin ollen istumisesta seuraa monenlaisia ei-toivottuja seuraamuksia. 

Istumisen määrän on havaittu olevan yhteydessä korkeampaan riskiin sairastua eturauhassyöpään . Tutkimuksessa selvitettiin työistumisen määrän yhteyttä syöpäriskiin (enimmäkseen istumista, puolet ajasta istumista, enimmäkseen seisomista ja raskas ruumiillinen työ). Tuloksista voidaan päätellä, että eturauhassyöpäriski voi olla jopa 40 %  pienempi raskasta ruumiillista työtä tekevillä verrattuna niihin, jotka enimmäkseen istuvat. Riskin eron vaihteluväli oli noin 10–40&nbsp;%. 

Suomessa istumatyön tekemisen on havaittu olevan yhteydessä pidempään elinikään miehillä. Vuonna 2019 julkaistussa suomalaistutkimuksessa havaittiin, että sillä neljänneksellä, joka teki eniten istumatyötä, oli 29 prosenttia pienempi kuolleisuus kuin niillä, jotka tekivät vähiten istumatyötä. Naisilla ei kuitenkaan havaittu mitään korrelaatiota istumatyön ja kuolleisuuden välillä. 

## Yhteenvetotutkimuksia

Ammatillisen istumisen yhteys terveydellisiin riskeihin ei ole tutkimusten valossa selkeä mutta kuitenkin mahdollinen. 
* Istuminen ja painoindeksi - Viisi tutkimusta kymmenestä poikittaistutkimuksesta osoitti positiivisen yhteyden, neljässä tutkimuksessa ei havaittu yhteyttä, yhdessä tutkimuksessa yhteys oli negatiivinen..
* Istuminen ja syöpäriski - Viisi tutkimusta 17:stä osoitti positiivisen yhteyden, kymmenen seurantatutkimusta ei havainnut yhteyttä, kaksi tutkimusta osoitti kohonneen keuhkosyöpäriskin niillä, jotka olivat työssään aktiivisempia kuin istumatyötä tekevät.
* Istuminen ja sydänsairaudet - Neljä tutkimusta osoitti kohonneen riskin, kolmessa tutkimuksessa yhteyttä ei ollut, ja yksi tutkimus osoitti kohonneen sydänsairausriskin ja suuremman ammatillisen aktiivisuuden välille.
* Istuminen ja diabetes - Kaksi seurantatutkimusta ja yksi poikittaistutkimus osoittvat kohonneen riskin. Yksi seurantatutkimus ei havainnut yhteyttä.
* Istuminen ja kuolemariski (mikä tahansa syy) - Neljä seurantatutkimusta osoitti kohonneen riskin, yhdessä tutkimuksessa ei havaittu yhteyttä, ja yhdessä tutkimuksessa istuminen pienensi kuolemariskiä.

## Katso myös
* Metabolinen oireyhtymä
* Satulatuoli

## Lähteet
Veturi (täsmennyssivu)

**Veturi** voi tarkoittaa:

* veturi, junan vetämiseen tarkoitettu raideliikenneväline
* veturi, ajoneuvoyhdistelmän vetoon tarkoitettu moottoroitu ajoneuvo
* veturi, vanhahtava nimitys hiihtäjän perässään vetämälle isokokoiselle, kevytrakenteiselle leveäjalaksiselle kelkalle tai ahkiolle
* veturi, jonkin hankkeen kannalta ratkaiseva tekijä, esimerkiksi kauppakeskuksen veturina voidaan pitää suurinta päivittäistavarakauppaa
* Veturi, television lastenohjelma
* Veturi, kauppakeskus Kouvolan Kuusankoskella.
* Veturi, lehti
Ala-Normandia

**Ala-Normandia** eli **Basse-Normandie** (ransk. *Basse Normandie*) oli yksi Ranskan 26 hallinnollisesta alueesta. Se muodostettiin vuonna 1956, kun Normandia jaettiin Ala-Normandiaan ja Ylä-Normandiaan. Alue koostuu Calvadoksen, Manchen ja Ornen departementeista ja sen hallintokaupunki on Caen. Ylä- ja Ala-Normandia yhdistyivät 1. tammikuuta 2016 yhdeksi alueeksi nimeltä Normandia.

## Historia
Normandia syntyi vuonna 911, kun Ranskan kuningas antoi alueen Seinen suulta Rollo-nimiselle viikinkipäällikölle. Viikinkejä kutsuttiin sittemmin normanneiksi. Alueita laajennettiin vuonna 924 käsittämään Ala-Normandian Ornen ja Calvadoksen alueet, sekä vuonna 933 myös Manchen alue. Normandian pääkaupunki oli Rouen, kunnes sen ruhtinas Vilhelm Valloittaja valloitti Englannin 1000-luvulla. Normandia säilyi jonkin aikaa Englannin osana, mutta siitä tuli Ranskan ja Englannin kiistojen kohde. Normadiasta tuli osa Ranskaa vuonna 1469 Ludvig XI:n kaudella. 1500-luvulla alue jaettiin Rouenin ja Caenin provinsseihin. Ranskan suuren vallankumouksen myötä provinssit lakkautettiin ja departementit syntyivät. Nykyinen Ala-Normandia syntyi vuonna 1960 Ranskan alueiden uudistamisen yhteydessä. 1980-luvulla eri alueille annettiin merkittävästi enemmän oikeuksia hallintoonsa liittyen.

## Väestö
Vuonna 2006 Ala-Normandiassa asuneista noin 1&nbsp;457&nbsp;000 asukkaasta 46 prosenttia asui Calvadosin departementissa. Väestö on kasvanut vuodesta 1999 noin 0,3 prosenttia. Alueen väestö on Ranskan mittakaavassa keskittynyt merkittävissä määrin maaseudulle. 35 prosenttia alueen asukkaista asui maaseudulla Ranskan keskiarvon ollessa 18 prosenttia. Alueella on vain 15 yli 10&nbsp;000 asukkaan kaupunkia. Väestö on keskittynyt rannikolle ja kahteen suureen kaupunkiin Cherbourgiin ja Caeniin.

## Talous
Vuonna 2006 Ala-Normandian väestöstä 588&nbsp;600 henkilöä kuului työvoimaan. 69 prosenttia työvoimasta oli palvelualalla ja 6,5 prosenttia maatalouden parissa. Maatalouden keskiarvo Ranskassa oli 3,5 prosenttia. 21 prosenttia työvoimasta työskenteli teollisuuden parissa, jonka suurin haara liittyy maatalouteen. Teollisuus tuottaa pääasiassa maitoa ja lihaa.

## Lähteet

## Aiheesta muualla
Syklaamit

**Syklaamit** (*Cyclamen*) on esikkokasveihin kuuluva kasvisuku, johon kuuluu noin 20 lajia. Ne ovat kotoisin laajalta alueelta Välimeren seudulta: Turkista, Italiasta ja Pohjois-Afrikasta. Luonnossa ne kasvavat usein vuoristoalueilla.

Laji idänsyklaami eli syklaami (*Cyclamen persicum*) on tavallinen koristekasvina. Kauniin ja värikkään kukintonsa vuoksi se on Suomessa yleinen ruukkukasvi, mutta etelämpänä sitä kasvatetaan puutarhoissa.

## Lajeja
* *Cyclamen africanum*
* *Cyclamen alpinum*
* *Cyclamen balearicum*
* *Cyclamen cilicium* – kilikiansyklaami
* *Cyclamen colchicum*
* *Cyclamen coum* – balkaninsyklaami (sisältää lajin abhasiansyklaami *Cyclamen abchasicum*)
* *[[Cyclamen creticum]]*
* *Cyclamen cyprium* – kyproksensyklaami
* *Cyclamen graecum* – kreikansyklaami
* *Cyclamen hederifolium* – murattisyklaami
* *Cyclamen intaminatum*
* *Cyclamen libanoticum*
* *Cyclamen mirabile*
* *Cyclamen parviflorum*
* *Cyclamen persicum* – idänsyklaami (syklaami)
* *Cyclamen pseudibericum* – turkinsyklaami
* *Cyclamen purpurascens* – alppisyklaami
* *Cyclamen repandum* – hammassyklaami
* *Cyclamen rohlfsianum*
* *Cyclamen somalense*

## Lähteet

## Aiheesta muualla
* Finto: Kassu – Kasvien suomenkieliset nimet: ''Cyclamen''
*Suomen Lajitietokeskus: Syklaamit (''Cyclamen'')
*UniProt, Taxonomy: ''Cyclamen'' 
*Pherobase: Floral volatiles of Genus Cyclamen
Frits Bolkestein

**Frits (Frederik) Bolkestein** (4. huhtikuuta 1933 – 17. helmikuuta 2025) oli hollantilainen VVD-puolueeseen kuulunut poliitikko ja Euroopan komission jäsen Prodin komissiossa (1999–2004). Bolkensteinin vastuulle kuuluivat sisämarkkinat, verotus ja tulliasiat. Hän oli vastuussa usean poliittisesti herkän direktiivin valmistelusta kuten ohjelmistopatentti- ja palveludirektiivit (niin kutsuttu Bolkesteinin direktiivi).

Irlantilainen Charlie McCreevy oli hänen seuraajansa sisämarkkinoista vastaavana komissaarina.

Bolkenstein valittiin 1977 VVD-puolueen listalta Alankomaiden edustajainhuoneeseen. Hän toimi Ruud Lubbersin ensimmäisessä hallituksessa talousasioiden apulaisministerinä ja toisessa hallituksessa puolustusministerinä. Bolkestein nousi 1990 VVD:n puoluejohtajaksi ja oli edesauttamassa Wim Kokin ensimmäisen hallituksen muodostumista.

## Kohu Clearstream, Menatep ja Shelliin liittyen
7. kesäkuuta 2005 Paul van Buitenen esitti Euroopan parlamentissa kysymyksen liittyen Bolkesteiniin, mm. seuraavia kohtia sisältäen: "Menatep-pankki oli sekaantunut IMF:n varojen kavallukseen Venäjällä. Oli olemassa salaisia pankkitilejä sekä tutkimatta jääneitä epäilyttäviä rahasiirtoja... Shell-ryhmällä on salaisia tilejä Clearstreamissa. Bolkestein on ollut 16 vuotta Shellin palveluksessa...Bolkestein on sittemmin siirtynyt Menatepin neuvoa-antavaan neuvostoon. Hän auttaa Menatep-ryhmän johtoa suojaamaan ryhmän etuja Venäjän viranomaisten Menatep-ryhmän osia vastaan nostamilta rikosoikeudellisilta kanteilta...

...(Kysymys 2.) Voiko komissio selvittää jäsen Bolkesteinin roolia, kun otetaan huomioon, että hänellä on aiempia yhteyksiä Shelliin ja että hän on nykyään Menatepin palveluksessa?"

## Katso myös
Paul van Buitenen

## Lähteet
* europarl.europa.eu/sides/getDoc.do?pubRef=-//EP//TEXT+WQ+E-2005-2075+0+DOC+XML+V0//FI

### Viitteet
Ihra

**Ihra** on sian sisäelinten ympärisltä ja vatsasta irroitettua rasvakudosta. Ihra on maultaan neutraalimpaa  kuin silava.

Puhdas ihra on valkoista, maultaan ja tuoksultaan miellyttävää sekä rakenteeltaan voidemaista, mutta rakeista. Sen sulamispiste on 34–48 astetta ja jähmettymispiste 26–30 astetta. Nautaeläimen vastaavia elinrasvoja nimitetään taliksi

Ihraksi kutsutaan teurastetun sian ruhosta irrotettuja munuais- ja vatsaihroja sekä suolista irrotettavia suoliliepeen ja vatsapaidan rasvakudosta. Munuais- ja vatsaihrat soveltuvat raaka-aineeksi lihavalmisteisiin, ja suoliliepeen ja vatsapaidan rasvakudosta käytetään sulatetun ihran eli laardin lähtöaineena.  Parasta ihraa saadaan selkäsilavasta ja munuaisten ympärillä olevasta rasvakudoksesta. Sian ruokinnalla voidaan vaikuttaa siihen, kuinka jäykkää tai pehmeää ihra on, sillä se määräytyy glyseridien rasvahappokoostumuksen mukaan. Keskimäärin ihra sisältää tyydyttämättömiä rasvahappoja 59 painoprosenttia ja tyydyttyneitä rasvahappoja 41 painoprosenttia. Ihran tyydyttämättömät rasvahapot ovat pääosin oleiinihappoa ja tyydyttyneet pääasiassa palmitiini- ja steariinihappoa.

*Bentsoe-ihra* on ihraa, jonka säilyvyyttä on parannettu lisäämällä siihen jauhettua bentsoehartsia. Sitä on käytetty voiteiden perusaineena.

Aiemmin ihraksi on nimitetty muidenkin eläinten kuin sian rasvakudoksia. Nautaeläinten ihran sulamispiste on 43–45 astetta ja valaan ihran 46–48 astetta. Valaan ihra on kovaa ja haurasta rasvaa, joka eltaantuu helposti.

## Lähteet
Bill Maynard

**Bill Maynard** (oikealta nimeltään **Walter Frederick George Williams**, ) oli englantilainen näyttelijä, radiojuontaja ja laulaja. Hän näytteli muun muassa televisiosarjassa *[[Sydämen asialla]]* Claude Greengrassia.

## Nuoruus

Maynard syntyi nimellä Walter Williams Heath Endissä, Surreyssa vuonna 1928. Hänen isänsä Walter oli puutarhuri ja äitinsä Edith pesulatyöntekijä. Perhe muutti myöhemmin Leicestershireen, jossa Maynard kävi Kibworth Beauchampin oppikoulua. Maynard esiintyi työväenkerhoissa jo kahdeksanvuotiaana. Myöhemmin hän aikoi ryhtyä ammattijalkapalloilijaksi, mutta polvivamma pakotti hänet takaisin viihdealalle. Hänen taiteilijanimensä on peräisin Maynards-yhtiön viinikumeja mainostavasta julisteesta.

## Ura

Työskennellessään lomaleirillä Skegnessissä Maynard tapasi komedianäyttelijä Terry Scottin, jonka kanssa hän alkoi tehdä televisiosarjaa *Great Scott, it's Maynard* vuonna 1955. Sen lisäksi Maynardilla oli oma komediasarjansa *Mostly Maynard*, jota kuitenkin tehtiin vain viisi jaksoa. Vuonna 1957 hän pyrki Britannian euroviisuedustajaksi ja sijoittui toiseksi.

1970- ja 1980-luvulla Maynard esiintyi pääosissa komediasarjoissa *Oh No, It’s Selwyn Froggitt* ja *The Gaffer*. Hän näytteli myös *[[Carry On]]* -komediaelokuvissa. Vuonna 1984 Maynard pyrki politiikkaan Chesterfieldin täytevaaleissa Työväenpuolueen ehdokkaan Tony Bennin haastajana, mutta hävisi tälle selkein luvuin. Maynardin tarkoitus ei ollut varsinaisesti edes päästä mukaan politiikkaan, vaan estää Bennin uudelleenvalinta.

Maynard valittiin vuonna 1992 Claude Greengrassin rooliin televisiosarjaan *Sydämen asialla*. Roolista tuli Maynardin tunnetuin, ja hän toisinaan osallistui toisinaan hahmon käsikirjoittamiseen. Vuonna 2000 Maynard joutui jättämään sarjan saatuaan useita aivoinfarkteja. Kolme vuotta myöhemmin Maynard kuitenkin palasi Greengrassin rooliin hetkeksi sarjan spin-offissa *[[Kyläsairaala]]*.

Jätettyään Greengrassin roolin Maynard palasi Leicesteriin työskentelemään radiossa, jossa hän oli viimeksi ollut vuonna 1968. Hänen radio-ohjelmansa lopetettiin helmikuussa 2008, ja BBC irtisanoi hänet. Vuonna 2017 Maynard esiintyi pienessä roolissa draamasarjassa *The Moorside*.

## Yksityiselämä

Maynard avioitui Muriel Linnettin kanssa vuonna 1949 ja sai tämän kanssa kaksi lasta. Linnett kuoli syöpään vuonna 1983. Vuonna 1990 Maynard avioitui Tonia Bern-Campbellin kanssa, mutta erosi tästä kahdeksan vuotta myöhemmin.

Maynard kuoli 89-vuotiaana sairaalassa Leicestershiressä 30.&nbsp;maaliskuuta 2018, pian sen jälkeen kun hänen lonkkansa oli murtunut hänen pudottuaan sähköskootterista.

## Filmografia

## Lähteet

## Aiheesta muualla

*
Ham Lini

**Ham Lini** **Vanuaroroa** (8. joulukuuta 1951 Pentecost – 10. marraskuuta 2025 Port Vila) oli vanuatulainen National United Partyn poliitikko. Hän toimi maansa pääministerinä vuosina 2004–2008. Edeltäjä oli Serge Vohor ja seuraaja Edward Natapei. Myös Linin veli, Walter Lini oli poliitikko. 

Lini kuoli 10. marraskuuta 2025 sairaalahoidossa Port Vilan kaupungissa. Hänelle järjestettiin parin päivän kuluttua valtiolliset hautajaiset. 

## Lähteet
Jason Durr

**Jason Durr** (s. 1967 Singapore) on brittiläinen näyttelijä, joka on esiintynyt lähinnä televisiossa.  Hän aloitti uransa *[[Jupiter Moon]]* -televisiosarjassa. Myöhemmin hän on näytellyt *[[Sydämen asialla]]* -televisiosarjassa konstaapeli Michael ”Mike” Bradleyn roolissa. Vuosina 2009–2012 hän näytteli Alan Danielsia brittiläisessä draamasarjassa *[[Above Suspicion]]*, joka sai yli seitsemän miljoonaa katsojaa. Vuodesta 2018 alkaen Durr on esittänyt sairaanhoitaja David Hidea sarjoissa *[[Casualty]]* ja *[[Holby City]]*.

Durr on vieraillut myös esimerkiksi sarjoissa *[[Ylikomisario Morse]]*, *[[Komisario Lewis]]* ja ''Neiti Marple.

## Lähteet

## Aiheesta muualla
*
Syyttäjä

**Syyttäjä** on oikeuslaitoksen virkamies, jonka tehtäviin kuuluu ajaa syytteitä rikosasioissa.

Suomessa syyttäjälaitos koostuu keskushallintoyksikkönä toimivasta valtakunnansyyttäjän toimistosta ja viidestä syyttäjäalueesta.  Valtakunnansyyttäjä johtaa Syyttäjälaitosta.

## Syyteharkinta Suomessa

Syyteharkinnassa syyttäjä tekee poliisin tai muun esitutkintaviranomaisen kokoaman esitutkintapöytäkirjan perusteella ratkaisun syytteen nostamisesta eli rikosasian viemisestä tuomioistuinkäsittelyyn. Syyttäjän on toiminnassaan noudatettava tasapuolisuusvaatimusta, eli hänen on asiaa harkitessaan otettava huomioon sekä rikosepäilyä tukevia että sitä vastaan puhuvia seikkoja.

Syyttäjällä on syytepakko; syyttäjän on virkavastuun uhalla nostettava syyte, jos rikoksesta ja tietyn henkilön syyllisyydestä on riittävä näyttö. Syytepakosta on myös erikseen säädettyjä poikkeuksia, joiden nojalla syyte voidaan jättää nostamatta seuraamusluontoisena toimenpiteistä luopumisena. Tämä tarkoittaa sitä, että vaikka syyttäjä katsoo rikoksen tapahtuneen, on asian luonteen (esimerkiksi epäillyn nuoruus, rikoksen vähäisyys, onnistunut sovittelu tai lieventävät asianhaarat) vuoksi prosessiekonomisista syistä rationaalisempaa olla nostamatta syytettä. Seuraamusluontoisen syyttämättäjättämispäätöksen  kohteella on oikeus vaatia syytteen nostamista paikkakunnan alioikeudessa, mikäli hän ei katso syyllistyneensä rikokseen ja toivoo maineensa puhdistamista.

Asianomistajalla, joka toivoo syytteen nostamista, on oikeus kannella syyttämättäjättämispäätöksestä valtakunnansyyttäjänvirastoon. Tällöin joku valtionsyyttäjistä tutkii asiakirjat ja päättää uudelleen syytteen nostamisesta.

Jos syyttäjä nostaa syytteen, hän voi ajaa myös asianomistajien yksityisoikeudellisia korvausvaatimuksia rikoksesta aiheutuneesta vahingosta. Tätä kutsutaan adheesio- eli liitännäisperiaatteeksi.

## Lähteet

## Aiheesta muualla

* Syyttäjälaitos
Turion 64

**Turion 64** on AMD:n keväällä 2005 julkaisema mobiilisuoritinsarja. Turion 64- ja Turion 64 X2/Ultra -suorittimet kilpailevat Intelin mobiilisuoritinten, aluksi Pentium M:n ja myöhemmin Core- ja Core 2 -mallien, kanssa. Ensimmäiset Turion-suorittimet käyttivät Socket 754 -suoritinkantaa, mutta myöhemmät versiot ovat käyttäneet Socket S1 -kantaa.
Brett Anderson

**Brett Lewis Anderson** (s. 29. syyskuuta 1967 Haywards Heath, Sussex) on englantilainen laulaja, joka tuli alun perin tunnetuksi 1989 perustetun Suede-yhtyeen keulakuvana.

Andersonin heroiiniongelmat veivät Sueden telakalle 1990-luvun lopussa; kahden tämän jälkeen tehdyn albumin jälkeen Suede hajosi 2003. Andersonilla ja Bernard Butlerilla oli vuonna 2005 lyhytikäinen The Tears -yhtye.

Sueden ensilevystä alkaen Andersonin androgyyninen tyyli ja viittaukset seksuaaliseen suuntautumiseen ovat herättäneet keskustelua brittilehdistössä. Hän teki vuonna 2005 lopun spekuloinnista seksuaalisuudellaan kertomalla olevansa biseksuaali.

Hän julkaisi vuosina 2007 - 2009 kolme sooloalbumia. Suede palasi yhteen 2010. Syksyllä 2011 Anderson julkaisi rokkaavimman albuminsa.

## Diskografia
* Live in London 2007, Live
* Live at Union Chapel 2007 Live
* Live at Queen Elizabeth Hall 2007 Live
* Wilderness 2008
* Slow Attack 2009
* Black Rainbows 2011

## Lähteet

## Aiheesta muualla
* Viralliset kotisivut
* Fanisivusto
Sovintosunnuntai

**Sovintosunnuntai** on viimeinen eli neljäs Suurta paastoa edeltävistä ortodoksiseen kirkkovuoteen kuuluvista ns. valmistusviikkojen sunnuntaista. Sovintosunnuntain ehtoopalvelus aloittaa varsinaisen pääsiäistä edeltävän Suuren Paaston. Jo sitä ennen on asteittain luovuttu ensin kaksi viikkoa aikaisemmin liharuuista ja sitten viikkoa aikaisemmin maitoruuista. Sovintosunnuntaita kutsutaan myös laskiaissunnuntaiksi ja maitopyhälaskuksi, jonka nimi tulee paastoon laskeutumisesta.

## Katso myös
* Suuri paasto
* Laskiainen

## Aiheesta muualla
* Sovintosunnuntai / Ortodoksi.net
Kauttua

**Kauttua** on Eurassa Satakunnassa sijaitseva Kauttuan kylään perustetun Kauttuan ruukin ympärille muodostunut tehdasyhdyskunta, joka yhdessä Euran kirkonkylän kanssa muodostavat nykyään pääosan Euran keskustaajamaa. 

## Luonnonympäristö
Kauttua sijaitsee Säkylän Pyhäjärven pohjoisrannalla Eurajoen varressa, Säkylän Pyhäjärven luusuan luona. 

## Keskuspalvelut ja taajama
Kauttualla on liikekeskus, jossa on kauppa, ravintola ja pankki. Lisäksi siellä on muun muassa pallokenttä, karting-rata ja ampumarata. 

Tilastokeskuksen taajamarajauksessa 2011 Kauttua on yhdessä Euran kirkonkylän kanssa osa Euran kirkonkyläksi nimettyä Euran keskustaajamaa, jonka väkiluku oli vuoden 2011 lopussa 6&nbsp;587 asukasta. Aiemmin se on muodostanut oman tilastollisen taajamansa, joka kuitenkin on sittemmin kasvanut yhteen Euran kirkonkylän taajaman kanssa. Taajaman liikennemerkkirajaus ei ulotu Kirkkovainioon eikä Luistariin.

## Liikenne
Noin puolentoista kilometrin päässä Kauttualta sijaitsee Euran lentokenttä. Rauman radalta kulki aikoinaan Kauttualle haararata, joka poistettiin käytöstä vuonna 2009.

## Teollisuusyhdyskunta

Kauttualla on vuodesta 1908 toiminut alun perin A. Ahlström Osakeyhtiön omistuksessa ollut Kauttuan paperitehdas. Yksi Kauttuan paperitehtaan paperikoneista on nykyään Ahlstrom Tampere Oy:n ja kaksi muuta Jujo Thermal Oy:n omistuksessa. Toinen merkittävä teollisuuslaitos oli Amcor Flexibles Finland Oy:n tehdas, joka oli aikanaan myös A. Ahlström Oy:n omistama. Amcor lopetti toimintansa Kauttualla 2020 ja myi kiinteistönsä 2024. 

## Ruukkiympäristö

Kauttualla on historiallinen ruukkialue Kauttuan ruukinpuisto ja Luistarin muinaispuisto. Ruukinpuiston alueella sijaitsevia tärkeitä rakennuksia ja paikkoja ovat muun muassa Tallinmäki, Kauttuan Klubi ja Alvar Aallon suunnittelema Terassitalo. Pyhäjärvi-instituutti sijaitsee aivan Ruukinpuiston kupeessa. Kauttuan ruukki- ja paperitehdasyhdyskunta kuuluu Suomen valtakunnallisesti merkittäviin rakennettuihin kulttuuriympäristöihin.

Kauttuan vanhin kartta maanmittari Olof Mörtin tekemä vuodelta 1696.

Asutusta Kauttualla uskotaan olleen jo 7&nbsp;000 vuotta sitten.

## Lähteet

## Aiheesta muualla
Tom Pöysti

**Tom Erik Pöysti** (s. 14. toukokuuta 1954 Helsinki) on suomalainen näyttelijä, ääninäyttelijä ja puhuja-kouluttaja-sparraaja-valmentaja.

## Puhujana
Julkisuuteen näyttelijänä noussut Pöysti hylkäsi näyttelijäntyön ja ryhtyi puhujaksi. Hänen mieluisimpia puheenaiheitaan ovat henki ja mielekkyys, yhteisöllisyys ja yhteisvastuu, arvot ja arvostaminen sekä mokaamisen ja ristiriitojen välttämättömyys.

## Näyttelijänä
Näyttelijäperheen vesan – Lasse Pöystin ja Birgitta Ulfssonin pojan – oma näyttelijänura käynnistyi varsinaisesti Teatterikorkeakoulussa vuonna 1975. Seuraavat kymmenen vuotta kuluivat teatteri-, elokuva-, televisio- ja radioproduktioissa, pääasiassa kevyissä tai koomisissa rooleissa. Pöysti oli tosin näytellyt ensimmäisen elokuvaroolinsa jo 11-vuotiaana televisioelokuvassa *[[Osteri ja helmi]]* vuonna 1965.

Pöysti näytteli television viihdesarjoissa, elokuvissa, Uudessa Iloisessa Teatterissa ja myös musikaaleissa (Cats ja Pieni kauhukauppa) sekä *[[Vääpeli Körmy]]* -elokuvien vänrikki "Nappulana" oik. Pienimäki.
 
Vuonna 1985 julkisuuteen ja näyttelijäntyöhön väsähtänyt Pöysti lähti kiertämään maapalloa. Esiintyjäksi hän palasi 1990-luvun alussa. Vuonna 1995 Pöysti perusti kollegoidensa kanssa Komediateatteri Arenan Helsingin Hakaniemeen.
 
Henkisesti jälkeenjääneen rikollisen rooli Åke Lindmanin elokuvassa *[[Harjunpää ja kiusantekijät]]* (1993) sekä traagisen pankkiryöstäjän rooli Lauri Törhösen elokuvassa *Mannen utan ansikte* (1995) toivat yleisön eteen vakavamman Pöystin. Viimeisessä teatteriroolissaan (2000), Samuel Beckettin "Huomenna hän tulee" -tragikomediassa, hän näytteli ensimmäisen ja samalla ainoan kerran isänsä Lasse Pöystin kanssa. Tämän jälkeen Pöystiä ei ole juurikaan televisiossa eikä teattereissa nähty, mutta ääninäyttelijänä häntä on tämänkin jälkeen vielä kuultu, muun muassa elokuvissa *[[Röllin sydän]]*, *[[Nemoa etsimässä]]* ja *[[Lehmäjengi]]*.

## Yksityiselämä
Pöysti asuu perheineen Raaseporissa Tammisaaressa ja hän on pitkän linjan lintuharrastaja. Hänen isänsä oli näyttelijä, ohjaaja ja teatterijohtaja Lasse Pöysti ja äitinsä näyttelijä Birgitta Ulfsson. Hänen veljensä Erik Pöysti on ohjaaja, hänellä on kaksi veljenlasta Alma Pöysti ja Oskar Pöysti.

## Filmografia
### Elokuvat

### Televisiosarjat

### Dubbaukset

## Lähteet

## Aiheesta muualla
* 
*
Alexander Wolf

**Alexander Wolf** (s. 21. joulukuuta 1978 Schmalkalden) on saksalainen uransa lopettanut ampumahiihtäjä, joka edusti WSV Oberhof 05 -seuraa. 

Wolf aloitti ampumahiihdon harrastamisen 8-vuotiaana, vuonna 1986, ja sai ensimmäisen maailmancup-voittonsa sprinttikilpailussa Lahdessa kaudella 2002–2003. Hän on voittanut sprintin maailmancup-kilpailun myös Brezno-Osrbliessä kaudella 2005–2006 sekä Pokljukassa kaudella 2006–2007. Lisäksi hän on ollut maailmancupin osakilpailuissa viidesti sekä toinen että kolmas. 

Wolf kilpaili Saksan joukkueessa Salt Lake Cityn ja Torinon olympialaisissa. Östersundin MM-kilpailuissa 2008 hän saavutti uransa ensimmäiset arvokisamitalit sijoittumalla pronssille niin takaa-ajossa kuin viestissäkin, jossa hän hiihti toisen osuuden.

## Saavutuksia
*Olympialaiset
**Torino 2006: yhteislähdössä kahdeksas, sprintissä 14.
*MM-kilpailut
**Oslo 2000: normaalimatkalla kahdeksas
**Hochfilzen 2005: viestissä kuudes
**Anterselva 2007: viestissä viides, normaalimatkalla 13., takaa-ajossa ja yhteislähdössä 14., sprintissä 15.
**Östersund 2008: pronssia takaa-ajossa ja viestissä, yhteislähdössä 14.

## Lähteet
*

## Aiheesta muualla

*Virallinen sivusto
Veikko Honkanen

**Veikko Antero Honkanen** (s. 27. joulukuuta 1942 Inari) on suomalainen näyttelijä ja ääninäyttelijä.

Honkanen oli kiinnitettynä Kotkan kaupunginteatteriin 1965–1967, Helsingin kaupunginteatteriin 1967–1973, Kotkan kaupunginteatteriin 1973–1975, Helsingin kaupunginteatteriin 1975–1987 ja Suomen Kansallisteatteriin vuodesta 1987 vuoteen 2002, jolloin hän jäi eläkkeelle. 

Honkanen esitti Yleisradion Radioteatterin suursarjassa *[[Sinuhe egyptiläinen]]* Sinuhen roolin. Sarja lähetettiin ensimmäisen kerran vuonna 1982. Antti Einari Halosen ohjaamaa ja Marja Rankkalan dramatisoimaa 22-osaista *Sinuhea* tehtiin kaksi vuotta. Yle Radio 1 esitti sarjan uudestaan vuonna 2005 Waltarin kirjan 60-vuotisjuhlan kunniaksi.

Honkanen on myös lukenut kirjoja äänikirjoiksi, lausunut runoja ja esiintynyt lukemattomien piirroselokuvien (muun muassa *[[Leijonakuningas]]*-elokuvan Zazun, *[[Pocahontas (vuoden 1995 elokuva)|Pocahontas]]*-elokuvan kuvernööri Ratcliffen ja *[[Nalle Puh (vuoden 1977 elokuva)|Nalle Puh]]* -elokuvien ja tv-sarjojen Ihaan) ja mainosten (muun muassa Dressmannin ja DNA:n mainosten ja Disney-videomainosten) äänenä. Jo vuonna 1974 *[[Mainosuutiset]]*-lehti listasi hänet edellisvuoden eniten käytetyksi mainosspeakeriksi 57 työllään. Honkanen on antanut äänensä *[[Palomies Sami]]* -televisiosarjassa palomestari Pasi Terästeelle sekä *[[Crash of the Titans]]*- ja ** -peleissä Aku Akulle. 

Televisiossa Honkanen on esittänyt *[[Salatut elämät]]* -sarjassa Jenni ja Katja Vainion isää Iiroa. 

## Dubbaukset

## Lähteet

## Aiheesta muualla
* Veikko Honkanen Voiceography . Voice Chasers.
Anna Malle

**Anna Malle** (9. syyskuuta 1967 Havana, Illinois – 25. tammikuuta 2006 Las Vegas) oli yhdysvaltalainen pornonäyttelijä. Hän kuoli auto-onnettomuudessa.

Anna Malle oli syntyjään nimeltään **Anna Hotop**. Hänen taustansa oli osin eurooppalainen, osin cherokee. Hän varttui Madisonissa Iowan osavaltiossa ja pyrki elokuva-alalle. Vuosina 1993–2004 hän esiintyi lähes kahdessasadassa pornoelokuvassa. Hän ehti lopettaa elokuvauransa vuonna 2005 ennen kohtalokasta onnettomuuttaan. Hänen kunniakseen perustettiin Anna Malle -palkinto, joka jaetaan vuosittain aikuisviihdetaiteilijoille ja jonka sai ensimmäisenä Stormy Daniels.

## Lähteet

## Aiheesta muualla
*
Takaovi

**Takaovi** () tai *takaportti* on tietotekniikassa rakenne, joka mahdollistaa luvattoman pääsyn tietokoneeseen tietoverkon välityksellä. Nimityksensä se on saanut tietoturvan kannalta olennaisen todennuksen kiertämisestä. Takaovi voi olla piilotettu komento tai itsenäinen ohjelma.

Krakkeri muodostaa takaoven kohteenaan olevalle päätteelle käyttämänsä sovellusohjelman oheen tai sen sisältämän ohjelmointikoodin sekaan. Asennetun ohjelmointikoodin välityksellä tapahtuu hyökkäys troijalaiseksi kutsutun haittaohjelman avulla. Palvelinten kohdalla tämä tapahtuu usein niiden paikkaamattomien tietoturva-aukkojen kautta. Silloin koneelle asentuu käyttäjän tietämättä ohjelma, jonka tehtävä on kuunnella ennalta sovittua kommunikaatioporttia. Krakkeri skannaa verkkoja heikon tietoturvan osalta löytääkseen niistä helpon kohteen murtautuakseen siihen. Havaittuaan sellaisen koneen, jonka kyseessä olevassa kohteessa sovittua porttia kuuntelee sovellus, hän yrittää ottaa koneen laittomasti haltuunsa käyttäen yhteyden muodostamiseen sen mahdollistavaa asiakasohjelmaa. Jos sovellus osoittautuu troijalaiseksi, hyökkäys voi onnistua. Krakkeri muodostaa yhteyden palvelimeen ja pystyy näin hallitsemaan tietokonetta eriasteisesti riippuen kulloinkin asennetun troijalaisen ominaisuuksista. Takaoven voi lisätä valmiiseen ohjelmaan kääntämisen jälkeenkin, ilman vaikutusta ohjelman suoritukseen.

Useat madot sisältävät takaoven.
## Thompsonin takaovi

Ken Thompson esitteli artikkelissaan ja luennossaan *Reflections on Trusting Trust* itseään toistavan ohjelman, joka asentuisi ohjelmointikielen kääntäjään ja tunnistaisi `login`-ohjelman, jolloin siinä olisi takaovi tietyn salasanan hyväksymiseen. Esimerkissä oleva troijalainen lisää takaoven lähdekoodiin ennen käännöstä, ja lopuksi poistaa sen, jolloin takaovea ei voi löytää ohjelman lähdekoodia auditoimalla.

Ennen Thompsonin luentoa vastaava esimerkki on dokumentoitu Yhdysvaltain ilmavoimien raportissa.

## Lähteet
Jarkko Vehniäinen

**Jarkko (JV) Vehniäinen** (s. 17. kesäkuuta 1973 Viitasaari) on suomalainen sarjakuvapiirtäjä. 

Vehniäisen tunnetuin sarjakuva on ''Kamala luonto'', jota hän tekee yhdessä puolisonsa Marja Lappalaisen kanssa. *Kamalaa luontoa* julkaistaan noin kahdessakymmenessä sanomalehdessä, muun muassa *[[Helsingin Sanomat|Helsingin Sanomissa]]*, *[[Metro (lehti)|Metrossa]]*, *[[Aamulehti|Aamulehdessä]]*, *[[Turun Sanomat|Turun Sanomissa]]*, *[[Ilta-Sanomat|Ilta-Sanomissa]]* (nettiversio), *[[Kaleva (sanomalehti)|Kalevassa]]* ja *[[Hämeen Sanomat|Hämeen Sanomissa]]*. Lisäksi Vehniäinen ja Lappalainen tekevät musiikkipilakuvia *[[Soundi]]*-lehteen.

Muita Vehniäisen sarjakuvia ovat ''Suosikissa'' ilmestyneet julkimosarjakuvat sekä Aikamedian julkaisemat raamattuaiheiset sarjakuvat. Vehniäinen tekee myös karikatyyrejä.

## Albumeja
**Mooses ja kumppanit* (omakustanne) 1996
**Kiviä niskaan* (Hetimonex) 2001
**Sateet tulevat* (Sitruunamaailma) 2003
**Julkimot ja suuret seikkailut* (Yhtyneet Kuvalehdet) 2007 
**Sandaalit sauhuten* (Aikamedia) 2012
**Apostolinkyydillä* (Aikamedia) 2013
**Apostolin sandaalit* (yhteisnide *Sandaalit sauhuten*- ja *Apostolinkyydillä*-albumista) 2016
**Daniel ja kumppanit* (Aikamedia) 2019
**Kamala luonto: Parasta elämässä* (Zum Teufel) 2012
**Kamala luonto: Anna haukku* (Zum Teufel) 2012
**Kamala luonto: Karhunvatukoita* (Zum Teufel) 2013
**Kamala luonto: Sulassa sovussa* (Arktinen Banaani) 2013
**Kamala luonto: Sunnuntaisarjat I* (Arktinen Banaani) 2014
**Kamala luonto: Minäkö hullu?* (Arktinen Banaani) 2014
**Kamala luonto: Pieruterapia* (Arktinen Banaani) 2015
**Kamala luonto: Vain eläimiä* (Arktinen Banaani) 2015
**Kamala luonto: Sunnuntaikävelyllä* (Arktinen Banaani) 2016
**Kamala luonto: Kettujahti* (Arktinen Banaani) 2016
**Kamala luonto: Pentukirja* (Arktinen Banaani) 2016
**Kamala luonto: Kamalasutra* (Arktinen Banaani) 2017
**Kamala luonto: Eläimen tarkoitus* (Otava) 2017
**Kamala luonto: Sunnuntaijengi* (Otava) 2018
**Kamala luonto: Juhlakirja* (Otava) 2018
**Kamala luonto: Sunnuntailounas* (Otava) 2019
**Kamala luonto: Nousukiidossa* (Otava) 2019
**Kamala luonto: Pentukirja*, 2. uud. painos (Otava) 2019

## Aiheesta muualla
* Vehniäisen sivusto
* Tero Mattila: Kamala luonto. Kvaak.fi 13.10.2012.
Scarborough (Tobago)

**Scarborough** on kaupunki Trinidad ja Tobagon valtiossa Tobagon saarella. Se on saaren suurin kaupunki ja myös pääkaupunki. Scarborough'ssa on noin 25&nbsp;500 asukasta, mikä vastaa karkeasti kolmannesta koko saaren asukasluvusta.

Saaren horisonttia hallitsee 1700-luvulla rakennettu Fort King George, jossa nykyään toimii historiallinen ja arkeologinen museo. Scarborough'n syväsatama rakennettiin 1991, jota ennen laivojen oli jäätävä ankkuriin rannikon edustalle ja siirrettävä rahti pienempiin veneisiin maihin kuljetusta varten.

## Historiaa
Scarborough korvasi Georgetownin Tobagon pääkaupunkina vuonna 1769. Ranskan siirtomaavallan aikana kaupunki tunnettiin nimellä Port Louis.
Scarborough

**Scarborough** voi viitata seuraaviin asioihin:

## Paikkoja
Isossa-Britanniassa:
*Scarborough (North Yorkshire)

Kanadassa:
*Scarborough (Ontario)

Yhdysvalloissa:
*Scarborough (Maine)

Australiassa:
*Scarborough (Perth)
*Scarborough (Uusi Etelä-Wales)
*Scarborough (Queensland)

Trinidadilla ja Tobagolla:
*Scarborough (Tobago)

Etelä-Afrikassa:
*Scarborough (Kapkaupunki)

Etelä-Kiinan merellä:
*Scarboroughin matalikko

## Henkilöitä
*Carl Scarborough (1914–1953), yhdysvaltalainen kilpa-ajaja
*Elizabeth Ann Scarborough (s. 1947), yhdysvaltalainen tieteis- ja fantasiakirjailija
*Joe Scarborough (s. 1963), yhdysvaltalainen poliitikko ja televisiotoimittaja

## Laivoja

* HMS Scarborough (L25), Britannian Kuninkaallisen laivaston sluuppi

## Muuta
*Scarborough Fair, englantilainen kansanlaulu
Teófilo Braga

**Joaquim Teófilo Fernandes Braga** (24. helmikuuta 1843 Ponta Delgada – 28. tammikuuta 1924 Lissabon) oli portugalilainen poliitikko ja kirjailija.

Braga syntyi Ponta Delgadassa, Azoreilla ja opiskeli lakia Coimbrassa. Vuonna 1872 hän siirtyi Lissaboniin, jossa hän opetti kirjallisuutta. Braga aloitti poliittisen uransa 1870-luvun lopulla. Hän toimi Portugalin tasavallan ensimmäisenä presidenttinä väliaikaisen hallituksen ajan 6. lokakuuta 1910 – 24. elokuuta 1911 ja uudelleen 29. toukokuuta – 4. elokuuta 1915.

Bragan kirjalliseen tuotantoon kuuluu muun muassa useita runoja ja esseitä. Hän yritti ensimmäisenä koota Portugalin kirjallisuuden koko historian yksiin kansiin.

## Lähteet

## Aiheesta muualla
Manuel de Arriaga

**Manuel José de Arriaga Brum da Silveira e Peyrelongue** (8. heinäkuuta 1840 Horta – 5. maaliskuuta 1917 Lissabon) oli portugalilainen poliitikko ja Portugalin tasavallan ensimmäinen presidentti. 

Manuel de Arriaga syntyi Hortassa ja opiskeli Coimbrassa vuosina 1860-1865. Hänet valittiin Portugalin presidentiksi vuonna 1911. Vuonna 1915 de Arriagaa seurasi Portugalin presidenttinä Teófilo Braga. Manuel de Arriaga kuoli kaksi vuotta myöhemmin Lissabonissa.

## Lähteet

## Aiheesta muualla
Oberiu

**Oberiu** () oli venäläisten avantgarderunoilijoiden 1920-luvulla muodostama ryhmittymä, jonka toiminta päättyi 1929 mutta jatkui jossain määrin toisella nimellä, joskaan ei julkisesti. Oberiu oli tunnettu esityksistään, joissa yhdisteltiin luovasti eri taiteenlajeja. Siihen kuuluivat muun muassa Daniil Harms, Aleksandr Vvedenski, Nikolai Zabolotski, Nikolai Oleinikov ja Konstantin Vaginov. Lähes kaikki oberiutit joutuivat vainotuiksi ja kuolivat Stalinin leireillä.

## Lähteet

## Kirjallisuutta
* Daniil Harms, *Perinpohjainen tutkimus*, suom. Mika Rossi, Savukeidas 2008  (Sisältää Oberiuttien manifestin ja Jukka Mallisen jälkisanat "Oberiutit ja Daniil Harms".)
* Igor Bahtjorov, Boris Levin, Daniil Harms, "Todellisen taiteen yhdistys", julkaisussa: *[[Kulttuurivihkot]]* vsk. 16 (1988) : 3
Johan Kortman

**Johan Elis Kortman** (30. lokakuuta 1858 Pietari, Venäjä – 13. joulukuuta 1923 Rääkkylä) oli suomalainen taiteilija. Kansanrunous, Kalevala sekä Karjala kiinnostivat häntä. Hän matkasi ympäri Karjalaa perehtyen Karjalan luontoon, oli kiinnostunut kansantieteestä ja arkeologiasta. Hän on tehnyt vain yhden alttaritaulun, Heinäveden kirkkoon.

Taideopintonsa Kortman aloitti Pietarissa ja jatkoi niitä 1886 Münchenissä. Kortman maalasi siellä kymmeniä Pohjois-Karjalan luontoa ja Kalevalan kohtauksia esittäviä maalauksia. Maalausvälineinä hän käytti öljyvärejä, pastellia ja hiiltä.

Kortman osallistui Münchenistä palattuaan Kalevalan kuvituskilpailuun, jossa muita osanottajia olivat Akseli Gallen-Kallela, joka voitti kilpailun, S. A. Keinänen, Louis Sparre sekä Eero Järnefelt.

Viiden vuoden kuluttua Kortmanin kuolemasta hänen poikansa Lauri Vuolio tarjosi Kortmanin maalaamia Kalevalaan tarkoitettuja maalauksia Kalevalaseuralle. Puheenjohtaja Gallen-Kallela osti osan töistä ja osan Vuolio lahjoitti.

## Töitä
**Väinämöisen soitto (1891)*
**Ilmarinen tulee sulhona Pohjolaan (1893)*
**Pohjolan häät (1890)*
**Kyllikin ryöstö (1890)*
**Ison tammen kaato (1893)*

## Galleria


Johan Kortman - The Wedding at Pohjola.jpg|*Pohjolan häät*, hiilipiirros, 1890
Johan Kortman - Väinämöinen’s Play.jpg|*Väinämöisen soitto*, 1891
Kortman - Hellsténin huvila, Itäinen Kaivopuisto 9.jpg|*Hellsténin huvila*, 1891
Johan Kortman - Ilmarinen Arrives as the Groom at Pohjola.jpg|*Ilmarinen tulee sulhona Pohjolaan*, hiilipiirros, 1893
Heinävesi Church Interior 20190716 155740.jpg|*Kristus Getsemanessa*, 1893, Heinäveden kirkko


## Lähde
*Tieteessä tapahtuu 4/2005